《登茅山》
宋代·张圭

久矣厌朝市，心栖岩壑幽。今朝复何朝，陟此苍峰秋。

玉宇正寥廓，风籁寒飕飗。平生获壮观，万里供寸眸。

烟岚缥缈中，青原间桑畴。琳宫一何丽，突出寒岩陬。

茅君此仙去，遐想希前修。胡为尘玉踪，岁月徒悠悠。

何当乘云虬，八表同周流。念念竟忘言，凝神入冥搜。

彷佛鸾鹤音，还来故山游。

作者简介：卫州人。七世同居，真宗咸平后，所在请加旌表，仍蠲其租调。